དབྱར་ཁའི་ཉིན་ཞིག་ལ།རྣམ་རྒྱལ་དང་མགོན་སྐྱབས།ལྷ་མོ་ངེད་བཞི་བོས་ནོར་ཁྱུ་དེད་དེ་རི་མགོ་ལ་སོང་ཞིང་།རི་མགོ་ནས་ནོར་ཁྱུ་རང་སར་བཀྲམ་རྗེས་མི་གཉིས་རེ་ཚན་པ་རེ་བྱས་ཏེ་ནོར་ཁ་ལེན་རེས་ཀྱི་རྩེད་མོ་རྩེས་པ་ཡིན།རྣམ་རྒྱལ་ནི་ང་ཚོའི་ཁྲོད་ཀྱི་ལོ་ན་ཆེ་བ་ཡིན་པས་རྩེད་མོ་ཅི་ཞིག་རྩེ་རྒྱུ་བཀོད་སྒྲིག་བྱེད་མཁན་དང་མི་སྣ་བགོ་འགྲེམ་བྱེད་མཁན་ཡང་ཁོ་རང་ཡིན་པས།ཁོས་ཆེད་དམིགས་ཀྱིས་ལྷ་མོ་དང་ངེད་གཉིས་ཚན་པ་གཅིག་ཏུ་བགོས་པ་སྟེ་མགོན་སྐྱབས་ནི་ཁོའི་ཁར་བླངས་པ་དང་ལྷ་མོ་ནི་ངའི་ཁར་བརྒྱབ་པ་རེད།དེའི་རྒྱུ་མཚན་ནི་སྐབས་དེར་ཁོང་གཉིས་ཀྱིས་ཀྱང་གཞི་ནས་ལྷ་མོ་ནི་ངའི་མ་འོངས་པའི་ཆུང་མ་ཡིན་པ་ཤེས་ཚོར་བྱུང་བས་རེད་ལ།དེའི་རྐྱེན་གྱིས་ཆེད་དམིགས་ཀྱིས་ངེད་གཉིས་ཁ་གཅིག་ཏུ་བགོས་ཏེ་དེ་ཁྱོ་ཤུག་ལྟར་སྡོད་དུ་བཅུག་པའང་རེད།